b'\n_START_ARTICLE_\nRichard Pryor\n_START_PARAGRAPH_\nRichard Franklin Lennox Thomas Pryor III (1. joulukuuta 1940 Peoria, Illinois \xe2\x80\x93 10. joulukuuta 2005 Encino, Kalifornia) oli yhdysvaltalainen koomikko ja n\xc3\xa4yttelij\xc3\xa4. H\xc3\xa4n oli uransa aikana yksi arvostetuimpia koomikoita ja on innoittanut monia my\xc3\xb6hempi\xc3\xa4 koomikoita, kuten Chris Rockia, Dave Chappellea ja Eddie Murphy\xc3\xa4. Vuonna 2004 Pryor \xc3\xa4\xc3\xa4nestettiin Comedy Central -televisiokanavan \xc3\xa4\xc3\xa4nestyksess\xc3\xa4 kaikkien aikojen parhaimmaksi stand up -koomikoksi. Vuonna 2005 Pryor sijoittui kymmenenneksi Koomikoiden koomikko -\xc3\xa4\xc3\xa4nestyksess\xc3\xa4, jossa koomikot itse valitsivat keskuudestaan parhaimmat.\n_START_SECTION_\nEl\xc3\xa4m\xc3\xa4\n_START_PARAGRAPH_\nPryorilla oli hankala lapsuus. H\xc3\xa4n kasvoi bordellissa, jossa h\xc3\xa4nen is\xc3\xa4ns\xc3\xa4 oli suten\xc3\xb6\xc3\xb6ri ja \xc3\xa4itins\xc3\xa4 prostituoitu. Kun h\xc3\xa4nen \xc3\xa4itins\xc3\xa4 hylk\xc3\xa4si h\xc3\xa4net 10-vuotiaana, h\xc3\xa4nen iso\xc3\xa4itins\xc3\xa4 otti h\xc3\xa4net hoiviinsa. Lis\xc3\xa4ksi lapsena h\xc3\xa4nt\xc3\xa4 hyv\xc3\xa4ksik\xc3\xa4yttiv\xc3\xa4t naapuri ja pappi._NEWLINE_Pryor oli tunnettu eritt\xc3\xa4in kovasta kielenk\xc3\xa4yt\xc3\xb6st\xc3\xa4 ja ihonv\xc3\xa4riin liittyvist\xc3\xa4 vitseist\xc3\xa4. H\xc3\xa4n kiroili paljon ja k\xc3\xa4ytti mustaihoisista nimityst\xc3\xa4 nigger, tosin Pryor luopui j\xc3\xa4lkimm\xc3\xa4isen sanan k\xc3\xa4yt\xc3\xb6st\xc3\xa4 k\xc3\xa4yty\xc3\xa4\xc3\xa4n Afrikassa vuonna 1979. H\xc3\xa4n my\xc3\xb6s otti omasta el\xc3\xa4m\xc3\xa4st\xc3\xa4\xc3\xa4n tapahtumia ja kertoi niit\xc3\xa4 stand up\xc2\xa0-illoissa._NEWLINE_1980-luvulla Pryorin asema maailmanlaajuisena t\xc3\xa4hten\xc3\xa4 sinet\xc3\xb6itiin, kun h\xc3\xa4n teki arvokkaan sopimuksen Columbia Pictures -elokuvayhti\xc3\xb6n kanssa ja esiintyi useissa komediaelokuvissa. Pryorin viimeiseksi elokuvarooliksi j\xc3\xa4i pieni osa David Lynchin elokuvassa Lost Highway._NEWLINE_Pryorilla diagnosoitiin MS-tauti vuonna 1986. Sairauden johdosta h\xc3\xa4n v\xc3\xa4hensi julkisia esiintymisi\xc3\xa4\xc3\xa4n. H\xc3\xa4nen viimeiset stand up-esiintymisens\xc3\xa4 olivat vuonna 1992, ja niist\xc3\xa4 koostettiin filmi \xe2\x80\xa6And It\xe2\x80\x99s Deep Too! Pryor kuoli syd\xc3\xa4nkohtaukseen 65-vuotiaana.'